Abakoresha umuhanda uca muri Pariki y'Igihugu ya Nyungwe bavuga ko badakunze kubona ubutabazi bwihuse iyo bawuriyemo ibibazo kubera ko itumanaho ryaho ridashoboka.
Iyi Pariki igizwe n'ishyamba rinini rihuza Akarere ka Nyamagabe ko mu Ntara y'Amajyepfo n'Akarere ka Nyamasheke ko mu Ntara y'Iburengerazuba.
Iyo umuntu arenze mu Murenge wa Kitabi wo mu Karere ka Nyamagabe akinjira iyi Pariki uburyo bw'itumanaho bukoresheje imirongo ya telefoni buhita buhagarara gukora kuko muri iryo shyamba nta minara y'itumanaho iharangwa.
Bisaba imodoka igihe kirenga isaha n'igice kugira ngo ibashe gusohoka iri shyamba, umuntu akongera gukoresha telefoni ye ageze ahitwa mu Gisakura ho muri Nyamasheke.
Bamwe mu bakoresha uyu muhanda bavuga ko bakunze kuhahurira n'ibibazo, aho hashira umwanya munini nta butabazi barabona iyo bahuye n'impanuka.
Ndagijimana Eric, umuyobozi wa sosiyete itwara abantu 'Sotra Tours' avuga ko imodoka zayo zijya zipfira muri iri shyamba cyangwa zikahakorera impanuka bagatinda kumenya ibyabaye.
Iyo ari ku manywa umushoferi wagiriye iki kibazo muri iri shyamba ategereza ko hari indi modoka iza kumucaho kugira ngo ayitume imenyekanishe ikibazo yahuye na cyo.
"Imodoka yacu ya mbere ihaguruka i Rusizi saa cyenda z'ijoro kandi mu ishyamba nta modoka nyinshi ziba zihagenda, iramutse igize ikibazo tubimenya bitinze". Nk'uko Ndagijimana Eric akomeza abisobanura.
Aha avuga ko binatinza abagenzi mu nzira bagakererwa akazi cyangwa gahunda baba bagiyemo.
Hakizimana Thacien uyobora sosiyete itwara abantu ibakura i Kigali berekeza i Rusizi yitwa Omega Express avuga ko iyo hari imodoka yabo igiriye ikibazo mu ishyamba rya Nyungwe babona ubutabazi hashize isaha n'igice.
Hari n'igihe bahagirira ibibazo bakiyambaza ingabo z'u Rwanda zikorera mu ishyamba rya Nyungwe zigakoresha ibyombo zikabatabariza nubwo ubutabazi butinda kubageraho.
Mugisha Philibert umuyobozi w'Akarere ka Nyamagabe gakora kuri pariki y'Igihugu ya Nyungwe avuga ko iki kibazo akizi.
Yagize ati "Ku ruhande rw'Akarere kacu hari igihe mu ishyamba rya Nyungwe hajya haba impanuka, bigasaba ko hari umuntu uhaca tukaba ari bwo tumenya ko yabaye, iyo twohereje ubutabazi ntitubasha kumenya niba nta bundi bwisumbuyeho bukenewe kuko nta tumanaho riba muri ririya shyamba."
Ku ruhande rwe, uyu muyobozi abona inzego zibishinzwe zikwiye gufatanya n'abashoramari hakubakwa iminara muri Nyungwe kugira ngo itumanaho ribashe kugenda neza.
Aganira n'Izuba Rirashe, Mutabazi Jean Baptise, Umuyobozi ufite itumanaho mu nshingano mu Kigo cy'Igihugu kigenzura imirimo ifitiye Igihugu akamaro (RURA) avuga ko ikibazo cyo muri Nyungwe bakizi.
Aha yemeza ko bari muri gahunda yo kugikemura aho bazafatanya n'abafatanyabikorwa bagashyira iminara hafi y'umuhanda ku buryo abantu bazajya babasha kubona itumanaho mu buryo bworoshye.
Si muri Pariki ya Nyungwe gusa kuko iki kigo cya RURA kiri mu gikorwa cyo kureba ahantu hose mu gihugu hari ikibazo cy'itumanaho kugira ngo hakorwe ibishoboka ngo gikemuke.